《夜宿南城彰义门递铺承曾元鼎携酒叙别》
元代·刘崧

城南下马已斜阳，投宿邮亭古道傍。野淀有霜风正急，土床无火夜偏长。

旅程此夕违公馆，归梦何时达故乡。不尽故人携别意，鸡鸣又报趣晨装。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。